Solar Foods

Solar Foods on suomalainen yritys, joka kehittää uutta ratkaisua globaaliin ruuantuotantoon. Se pilotoi teknologiaa, jolla hiilidioksidista tuotetaan sähkön energian avulla mikrobimassaa, jota voidaan hyödyntää ravintoproteiinina. Solar Foodsin tavoitteena on kehittää hiilineutraali tapa tuottaa ruokaa ja pienentää siten maapallon kuormitusta. Yhtiö on perustettu vuonna 2017.

Solar Foods valmistaa soleiiniksi kutsumaansa proteiinijauhetta raaka-aineeksi elintarviketeollisuudelle ja suunnittelee myös teknologiansa lisensointia.

Historia 
Solar Foods on ns. spinoff, jonka alkuperäinen idea perustuu VTT:n ja Lappeenrannan-Lahden teknillisen yliopiston (LUT) yhteiseen uusiutuvien energioiden tutkimukseen, joiden takana oleva ajatus ravinnon tuottamisesta pelkästä ilmasta sähkön avulla on peräisin 1960-luvulta.  Kun tutkimusryhmä tiedotti kesällä 2017 onnistuneensa tekemään ruokaa ilmasta, keksintö sai valtavasti kansainvälistä julkisuutta. Yrityksen perustivat samana vuonna tekniikan tohtorit Pasi Vainikka ja Juha-Pekka Pitkänen yhdessä Sami Holmströmin, Jero Aholan, Jari Tuovisen ja Janne Mäkelän kanssa. Yrityksen tavoitteena oli aloittaa proteiinin ensimmäisen vaiheen kaupallinen tuotanto vuoden 2021 aikana tehtaalla, jonka vuosikapasiteetiksi arvioitiin 100 tonnia proteiinia.

Kevääseen 2018 mennessä Solar Foods oli kerännyt 800 000 euron siemenrahoituksen tuotantolaitospilotin rakentamiseen. Pääsijoittajana oli Lifeline Ventures, muiden sijoittajien joukossa oli muun muassa VTT Ventures ja LUT:n kampuksella toimiva sijoitusyhtiö Green Campus Innovations. Yhtiö sai myös Business Finlandilta yli miljoonan euron tuotekehityslainan. Solar Foods alkoi rakentaa bioreaktoritankkia, jossa mikrobia voidaan tuottaa päivittäin kilon verran. Yhtiön aiempi bioreaktori oli ollut noin kahvikupin kokoinen. Solar Foods aikoi hakea EU:n elintarviketurvallisuusvirasto ­EFSA:lta uuselintarvikkeen hyväksyntää, jotta sen tuottamaa proteiinia voitaisiin käyttää ihmisravintona.  yksyllä Solar Foods pääsi mukaan Euroopan avaruusjärjestön yrityshautomoon. Yhtiön tavoitteena oli kehittää hautomossa järjestelmä, jolla ruokaa voidaan valmistaa Marsissa. 40-litraisella bioreaktorilla voidaan tuottaa kuusihenkisen miehistön tarvitsemat proteiinit. Yrityksessä oli kolme työntekijää.

Maaliskuussa 2019 Solar Foods sai Ålandsbankenin Itämeriprojektilta 50 000 euron rahoituksen. Samana keväänä Solar Foods käynnisti pilottilaitoksensa, jonka tuotannosta kehitetään uusia tuotteita kumppaneiden kanssa. Kesällä yritys kertoi suunnittelevansa ensimmäistä tehdasta suurempaa, noin 6000 tonnia vuodessa tuottavaa proteiinitehdasta. Siitä tehdään rakentamispäätös, kunhan yhtiöllä on kokemuksia pienemmän laitoksensa toiminnasta. Syyskuussa 2019 Fazer-konserni ja Solar Foods kertoivat solmineensa kumppanuuden, jonka tavoitteena oli jatkokehittää Solar Foodsin kehittämää Solein-proteiinia. Kumppanuus oli osa Solar Foodsin rahoituskierrosta, jolla se keräsi 3,5 miljoonaa euroa omapääomaehtoisina vaihtovelkakirjalainoina Oy Karl Fazer Ab:ltä, Holdix Oy Ab:ltä ja Turret Oy Ab:ltä ja Lifeline Venturesilta. Lokakuussa Atomico angel programme liitti rahoittajien joukkoon.

Huhtikuuhun 2020 mennessä yhtiö oli saanut rahoitusta yhteensä 4,3 miljoonaa euroa. Kesällä yhtiön pilottilaitos tuotti proteiinia 300 grammaa päivässä. Se kertoi tavoittelevansa avaavansa parin vuoden päästä 100 kertaa nykyistä suuremman laitoksen. Sitä seuraava skaalaus olisi tehdasmittakaavaa, noin jalkapallokentän kokoinen laitos. Yhtiön mukaan tehtaita voisi rakentaa esimerkiksi sellaisiin paikkoihin, joissa ei voida tuottaa ruokaa nykymenetelmillä, mutta joissa on aurinko- tai tuulienergiaa: Saharassa, arktisilla alueilla tai avaruudessa. Yhtiö kertoi tuovansa vuoden 2022 loppuun mennessä markkinoille kaikkiaan 20 erilaista kuluttajatuotetta, joita voi käyttää aamupala-aineksina, meijerituotteiden tai lihan korvikkeina.

Huhtikuussa 2021 Valtion Ilmastorahasto antoi Solar Foodsille kymmenen miljoonan euron lainan uutta tehdasta varten. Lokakuuhun mennessä yhtiö oli kerännyt 43 miljoonan euron rahoituksen. Se kertoi alkavansa rakentaa Vantaalle Factory 01 -tehdasta, jossa oli määrä tuottaa vuosittain noin sata tonnia Solein-proteiinia alkuvuodesta 2023 lähtien. Elintarvikevalmistajille tuotetta aletaan toimittaa saman vuoden aikana.

Solein-tuote
Solein-valmistetta voidaan käyttää esimerkiksi lihan tai maitotuotteiden sijasta. Sitä voidaan hyödyntää myös eläinten rehussa.

Valmistus 
Solar Foods kehittää proteiiniaan ilman ja sähkön avulla. 

Proteiinin tuotanto tapahtuu metallisessa bioreaktorissa, jossa kasvatus tapahtuu suljetuissa olosuhteissa sähkön avulla. Proteiinia tuottavia mikrobeja kasvatetaan fermentoinnilla. Fermentointi on biotekninen prosessi, jossa kasvatetaan elävää mikro-organismia, kuten hiivaa, hometta tai bakteereita, jonkun hyödyllisen tuotteen tuottamista varten. Solar Foodsin ratkaisussa "villistä, puhtaasta luonnosta, suomalaisesta maaperästä" saatuja mikrobeja ruokitaan hiilidioksidilla, vedyllä ja pienellä  määrällä hivenaineita. Menetelmässä käytettävä mikrobi pystyy valmistamaan hiilidioksidista aminohappoja, proteiineja, hiilihydraatteja, lipidejä ja vitamiineja. Mikrobi monistaa itseään vedyn energialla ja hiilidioksidin hiilellä.

Sisältö
Solein-valmiste on vegaanista ja valmiissa tuotteessa proteiinia on noin 65 prosenttia, hiilihydraatteja 20–25 ja rasvoja 5–10 prosenttia. Solein sisältää pieniä määriä elintärkeitä alkuaineita kuten typpeä, fosforia ja kaliumia. Lihantuotantoon verrattuna yksisoluisen mikrobin viljelyn hiilidioksidipäästöt ovat noin sadasosa ja kasveihin verrattuna kymmenesosa.

Ominaisuudet
Solar Foodsin tuottama proteiini on samantapaista kuin proteiini kasvissyöjien tuntemissa Quorn-tuotteissa. Ominaisuuksiltaan Solein muistuttaa soijaa ja kuivattuja leviä. Maultaan tuote on hyvin mietoa, lettutaikinassa sen maku muistuttaa vähän kananmunaa, eli sitä voitaisiin hyödyntää erilaisissa elintarvikkeissa, kuten esimerkiksi kasvipohjaisten jogurttien, smoothieiden, leivän tai pastan valmistuksessa tai lihaa korvaavien kasvipohjaisten tuotteiden raaka-aineena.

Hyödyt
Yhtiön ratkaisu hyödyntää uusinta teollista bioteknologiaa ja energiateknologiaa ja se voi mullistaa elintarviketuotantoa maailmanlaajuisesti varmistamalla kestävän ruoantuotannon kasvavalle väestölle. Solar Foodsin tavoitteena on kehittää hiilineutraalia ruuantuotantoa niin, ettei ruuantuotantoon tarvittaisi maataloutta ja näin vapautuneet maa-alueet voitaisiin muuttaa metsiksi ja muiksi hiilinieluiksi. Samalla myös maatalouden ravinnevalumat ja niistä johtuvat vesistöongelmat vähenisivät.

Hinnaltaan ilmasta tuotettu proteiini on edullisempaa kuin  eläinperäiset proteiinit. Vuonna 2019 yhtiö arvioi, että ensimmäisessä tehtaassa tuotettu Solein olisi hinnaltaan lähellä silloisia proteiinilisiä kuten herne- ja heraproteiinit. Myöhemmin hinnalla voitaisiin kilpailla myös tuontisoijan kanssa.

Tunnustukset ja palkinnot 
Vuonna 2019 Solar Foods palkittiin huomattavilla tunnustuksilla. Se sai
Tanskan valtion tukeman Index Awars -designpalkinnon, jonka arvo oli 100 000 euroa. Palkintoa kutsutaan "suunnittelumaailman Nobeliksi" ja se myönnetään ratkaisuille, jotka käsittelevät maailman tulevaisuuden kannalta keskeisiä kysymyksiä, kuten ruuantuotantoa, muovisaasteita ja tasa-arvoa.
Pentti Malaska -tulevaisuuspalkinnon, jonka arvo oli 30 000 euroa
The Europas: The Hottest CleanTech Startup -palkinnon
Lisäksi Pasi Vainikka sai Mission Innovation Champion -nimityksen.
Talouselämä valitsi Solar Foodsin yhdeksi vuoden kymmenestä lupaavimmista startup-yrityksistä vuonna 2019 ja 2020 
Vuonna 2021 Solar Foods voitti Nasan ja Kanadan avaruusvirasto CSA:n avaruus­ruoka­palkinnon ja sai 25 000 dollarin palkinnon.

Lähteet

Aiheesta muualla
Yrityksen verkkosivusto
Sifted: Europe’s top tech innovators
Radio Suomen Päivä: Lähitulevaisuuden ruoka syntyy ilmasta

Suomalaiset yritykset